Σύνθεση και μελέτη συμπυκνωμένων με 5-μελείς ή και 6-μελείς Ο-ούχους ή Ν-ούχους δακτυλίους κουμαρινικών παραγώγων με πιθανό βιολογικό ενδιαφέρον
Authors: Μπαλαλάς Θωμάς 
Published: November 2021

Σκοπός της διατριβής ήταν η σύνθεση διαφόρων, υποκατεστημένων ή και μη, συμπυκνωμένων ετεροκυκλικών παραγώγων της κουμαρίνης στις θέσεις 3-4 με έμφαση στην παρασκευή αζωτούχων πενταμελών αλλά και εξαμελών δακτυλίων. Γενικά πραγματοποιήθηκε η σύνθεση πολλών νέων αλλά και ήδη γνωστών παραγώγων της κουμαρίνης. Στα πλαίσια αυτών των συνθέσεων αξιοποιήθηκαν γνωστές μέθοδοι της διεθνούς βιβλιογραφίας είτε ως είχαν είτε με μικρές παραλλαγές ή και με επέκταση αυτών ως προς βελτίωση. Σε πρώτη φάση πραγματοποιήθηκε σύνθεση αζακουμεστανίων από 4-αρυλαμινοκουμαρίνες μέσω οξειδωτικής σύζευξης από παλλάδιο παρουσία οξυγόνου κάτω από συμβατική θέρμανση είτε παρουσία οξικού χαλκού κάτω από μικροκυματική ακτινοβόληση, σε εξαιρετικές αποδόσεις. Παράλληλα πραγματοποιήθηκε μελέτη σύνθεσης αζακουμεστανίων από τις ίδιες 4-αρυλαμινοκουμαρίνες μέσω οξειδωτικής σύζευξης από χρυσό παρουσία PIDA κάτω από συμβατική θέρμανση. Στα πλαίσια της παραπάνω σύνθεσης πραγματοποιήθηκε μελέτη και σύνθεση 4-αρυλαμινοκουμαρινών μέσω δύο μεθόδων. Η πρώτη μέθοδος περιελάμβανε την παρασκευή αυτών κάτω από μικροκυματική ακτινοβόληση από 4-βρωμοκουμαρίνη παρουσία αντίστοιχων ανιλινών και η δεύτερη μέθοδος περιελάμβανε την καταλυτική σύζευξη αυτών, μέσω παλλαδιακού συμπλόκου, από 4-βρωμοκουμαρίνη παρουσία των αντίστοιχων ανιλινών, με εξαιρετικές αποδόσεις και για τις δύο μεθόδους. Παράλληλα πραγματοποιήθηκε μελέτη και σύνθεση Ν-αρυλ-3,4-πυρολλοκουμαρινών από κατάλληλα αλλυλο-υποκατεστημένες 4-αρυλαμινοκουαρίνες, μέσω οξειδωτικής σύζευξης σε εξαιρετικές αποδόσεις. Καθώς και σύνθεση αλλυλο-υποκατεστημένων 4-αρυλαμινοκουμαρινών από 4-αρυλαμινοκουμαρίνες παρουσία αλλυλοβρωμιδίου σε καλές αποδόσεις. Πραγματοποιήθηκε μελέτη και σύνθεση 3,4-ιμιδαζολοκουμαρινών μέσω one pot μεθοδολογίας από 4-αμινο-3-νιτροκουμαρίνη με αλειφατικά οξέα παρουσία τριφαινυλοφωσφίνης και πολυφωσφορικού οξέος κάτω από μικροκυματική ακτινοβόληση με εξαιρετικές αποδόσεις. Οι ίδιες 3,4-ιμιδαζολοκουμαρίνες παρασκευάστηκαν και από την 3,4-διαμινοκουμαρίνη με αλειφατικά οξέα παρουσία πολυφωσφορικού οξέος κάτω από μικροκυματική ακτινοβόληση. Επίσης παρασκευάστηκαν και 3-αμιδο-4-αμινοκουμαρίνες είτε από 4-αμινο-3-νιτροκουμαρίνη με αλειφατικά οξέα παρουσία τριφαινυλοφωσφίνης ή και από 3,4-διαμινοκουμαρίνη με αλειφατικά οξέα κάτω από μικροκυματική ακτινοβόληση. Παράλληλα παρασκευάστηκαν Ν-φαινυλο-ιμιδαζολοκουμαρίνες από 3-νιτρο-4-φαινυλαμινοκουμαρίνη μέσω two step one pot μεθοδολογίας με αλειφατικά οξέα παρουσία παλλαδίου σε άνθρακα και υδρογόνο είτε με συμβατική θέρμανση και μέτριες αποδόσεις είτε κάτω από μικροκυματική ακτινοβόληση σε πολύ καλές έως εξαιρετικές αποδόσεις. Παρόμοια παρασκευάστηκαν μέσω two step one pot μεθοδολογίας 1,2-διαρυλο-ιμιδαζολκουμαρίνες από 3-νιτρο-4-φαινυλαμινοκουμαρίνη παρουσία παλλαδίου σε άνθρακα και υδρογόνο και στην συνέχεια προσθήκη κατάλληλης βενζαλδεΰδης, σε εξαιρετικές αποδόσεις. Επιπλέον πραγματοποιήθηκε μελέτη και σύνθεση 3,4-οξαζολοκoυμαρινών μέσω one pot μεθοδολογίας από 3-νιτρο-4-υδροξυκουμαρίνη με αλειφατικά οξέα παρουσία τριφαινυλοφωσφίνης και πεντοξειδίου του φωσφόρου κάτω από μικροκυματική ακτινοβόληση με εξαιρετικές αποδόσεις. Οι ίδιες 3,4-οξαζολοκουμαρίνες παρασκευάστηκαν και από την 4-αμινο-3-υδροξυκουμαρίνη με αλειφατικά οξέα παρουσία πεντοξειδίου του φωσφόρου κάτω από μικροκυματική ακτινοβόληση. Επίσης παρασκευάστηκαν και 3-αμιδο-4-υδροξυκουμαρίνες είτε από 3-νιτρο-4-υδροξυκουμαρίνη με αλειφατικά οξέα παρουσία τριφαινυλοφωσφίνης ή και από 3-αμινο-4-υδροξυκουμαρίνη με αλειφατικά οξέα κάτω από μικροκυματική ακτινοβόληση. Τέλος πραγματοποιήθηκε προκαταρτική μελέτη για την παρασκευή 3,4-κινοξαλινοκουμαρινών από 3-νιτρο-4-φαινυλαμινοκουμαρίνη μέσω οξειδωτικής σύζευξης μέσω παλλαδίου σε άνθρακα και ατμόσφαιρα υδρογόνου αρχικά και στην συνέχεια κάτω από ατμόσφαιρα οξυγόνου.